Document ID: /fineweb-2-swissfilter-quality_10-filterrobots/filtered/02038.jsonl.gz/6637

Reels, posts, stories. Per intgins mintgadi, per auters expressiuns englaisas senza cuntegn. Surtut la generaziun pli veglia chatta magari pauc interess en plattafurmas sco Instagram e Facebook. Or da quest motiv organisescha la Pro Senectute adina puspè occurrenzas da scolaziun per ils seniors e las senioras. Uschia era la gievgia, ils 5 d'october. Questa giada haja l'eveniment gì il focus sin las applicaziuns Instagram e Facebook, di Marigna Just, la manadra da communicaziun da la Pro Senectute.
La finamira è da sclerir dumondas d'utilisader. Co endriz jau in profil sin ina plattafurma? Co pos jau parter ina fotografia u in video? Co pos jau dar in like?
Dumondas multifaras
Quellas ed anc massa dapli dumondas occupeschan ils pensiunads. Uschia ch'ils motivs per sa participar al curs èn fitg multifars ed individuals. Mariuschla Caflisch, ch'è tranter auters da la partida na vul betg pli adina stuair mulestar lur biadis cun dumondas tecnicas. Ella giauda il temp pli gugent cun ses cars empè dal telefonin, di la Rumantscha da Flem. Auters participants èn s'annunziads per sa scolar vinavant u simplamain ord mirveglias.
In agid impurtant
Ils seniors e las senioras sa fatschentan damai cun tuttas sorts d'applicaziuns. Era sch'els han qua e là anc da cumbatter encunter sfidas tecnicas. Ma exact per talas situaziuns porscha inqual curs da social media l'agid necessari, manegia il pensiunà Alois Hafner.
Qua survegn jau agid da persunas dal fatg e poss discutar cun auters sur da sfidas. Quai ma gida fitg ed jau sun zunt engraziaivel!
Il resun è damai fitg positiv. Ils participants e las participantas èn impressiunads da la purschida. En futur vegn Pro Senectute segir anc a porscher ulteriurs curs da multimedia ch'avessan da levgiar la vita als seniors ed a las senioras, di Marigna Just.
Or da l'archiv: